ועדת הכספים, כנסת 23, פרוטוקול מספר 205, 2020-12-14 10:00

משה גפני: בוקר טוב, אני מתכבד לפתוח את ישיבת ועדת הכספים.

משה גפני: על סדר-היום: דיון מהיר בנושא: זכאותם של עסקים קטנים שנפתחו בשנת 2020 למענקים ולפטור מארנונה עסקית ואגרות.

משה גפני: יש הצעות לסדר של ינון אזולאי ומיקי לוי, בבקשה.

מיקי לוי: תודה אדוני, בוקר טוב.

מיקי לוי: לפני כחודש התרעתי על כך שקרנות הפנסיה הוותיקות, אם לא נסייע להן כמו כל שנה – אני בטוח שאתה זוכר.

מיקי לוי: התרעתי על כך ש-250 מיליון שקל, שאם לא יסייעו לקרנות הפנסיה הוותיקות, לכל מקבל פנסיה יהיה קיצוץ של סדר גודל של קרוב ל-10%.

מיקי לוי: שלחתי גם מכתב בעניין הזה.

מיקי לוי: ביררתי היום באוצר וכנראה שהתחילו להבין שעד סוף החודש, אם לא יהיה שינוי מהותי אז החוסכים לפנסיה יינזקו.

מיקי לוי: אני ממליץ שנוציא איזה מכתב על סמך שאני כתבתי.

משה גפני: אין מה להוציא מכתב.

משה גפני: אני בקשר ישיר עם שר האוצר.

מיקי לוי: אין בעיה, זה בסדר אדוני.

משה גפני: מה שנעשה כאן זאת הפקרות מוחלטת.

משה גפני: אתה אומר שזה נושא חשוב.

משה גפני: הכול בהפקרות מוחלטת, הכול.

משה גפני: אני לא זוכר זמן כזה, לא זוכר תקופה כזאת.

משה גפני: אני בקשר עם שר האוצר על זה.

מיקי לוי: תודה רבה.

מיקי לוי: דבר שני.

מיקי לוי: יש לקונה בנושא הארנונה בסעיף 16.

מיקי לוי: הלקונה היא מי שמבקש ארנונה לחודשים אוגוסט עד אוקטובר ולא הגיש את האישור עד סוף השנה כי רשות המיסים לא בדקה את הדוחות הכספיים וכדומה, ב-1 לינואר שנה הבאה, למרות שזה הגיע לו, הוא לא יוכל לקבל את זה.

מיקי לוי: לכן אנחנו צריכים לתקן.

מיקי לוי: לא יכול להיות שמי שחלף יום אחד משנת הכספים 2020 ל-2021, שזה בתי מלון ובתי עסק, לא יקבל כשבפועל הוא היה חייב לקבל.

מיקי לוי: אוצר, שמעתם מה אני אומר?

מיקי לוי: אני רוצה לתקן את סעיף 16 ואל תרגיזו אותנו.

משה גפני: ינון, בבקשה.

ינון אזולאי: תודה רבה אדוני היושב ראש.

ינון אזולאי: חנוכה שמח לכולם.

ינון אזולאי: אנחנו צריכים לזכור שאנחנו נמצאים בחג החנוכה ומחפשים את האור בקצה המנהרה.

ינון אזולאי: שמעתי את התגייסותו של ראש הממשלה עבור עמותת "כן לזקן".

ינון אזולאי: יש כאלה שאומרים שתחום השירה שלו פחות טוב מאשר התחום המדיני, אני לא נכנס לוויכוח הזה.

ינון אזולאי: עצם ההתגייסות שלו ל"עמותות כן לזקן" שהיא עמותה שעוזרת לקשישים, לגיל השלישי ומסייעת להם במיוחד בתקופת הקורונה, דבר מבורך הוא.

ינון אזולאי: יחד עם זאת.

ינון אזולאי: בשבוע שעבר פרסמה הכתבת מיכל פעילן ב-N12, שמשרד הרווחה הולך לסגור בינואר 2020 את "תכנית ביחד".

ינון אזולאי: זאת תכנית שמסייעת לאותם קשישים שלא יהיו בודדים ומבודדים.

ינון אזולאי: האמת שכל השנה הם מבודדים וזה מסייע להם שיש להם ביקורים שבועיים, לשמוע מה הם זקוקים, לתת להם מילה טובה, לעשות להם תרופות לפעמים.

ינון אזולאי: לצערי, התכנית הזאת היא כל-כך חשובה.

ינון אזולאי: אין לי הערכה כספית אבל אני חושב שמדובר בכסף קטן.

ינון אזולאי: הקשישים האלה, האנשים המבוגרים שאנחנו חייבים להם את החיים שלנו, אנחנו פה בזכותם ואם אנחנו הולכים לסגור את התכנית הזאת, אני חושב שזאת תעודת עניות למדינת ישראל, למשרד הרווחה.

ינון אזולאי: לכן אני מבקש להעלות לסדר-היום את הנושא הזה.

ינון אזולאי: אגב, יש תכנית כזאת של מתנדבים ב"איחוד הצלה" שנקרא "תן כבוד" ואני חושב שהיא מבורכת.

ינון אזולאי: התפקיד שלנו הוא לנסות ולעזור לתכניות כאלה להמשיך ולפעול.

משה גפני: תודה רבה.

משה גפני: רבותי, דיברנו כמה פעמים בוועדה לגבי הנושא של העסקים שנפתחו בשנת 2020, שהם לא מקבלים מענקים ולא פטור מארנונה.

משה גפני: אני שמח שהגיע דיון מהיר בנושא הזה.

משה גפני: אני כמובן מייד שמתי את זה בסדר-היום.

משה גפני: נתחיל את הדיון המהיר בנושא זכאותם של עסקים קטנים שנפתחו בשנת 2020 למענקים ולפטור מארנונה עסקית ואגרות.

משה גפני: את הדיון המהיר יזמו כמה חברי כנסת, עודד פורר, היבה יזבק.

משה גפני: יעקב אשר, מיקי זוהר, בועז טופורובסקי והילה שי וזאן.

שלמה קרעי: אדוני היושב ראש, לגבי הצעת החוק שלך ושל הוועדה.

שלמה קרעי: האם נקבע דיון להמשך?

שלמה קרעי: אנחנו מעלים להצבעה השבוע?

שלמה קרעי: אני מדבר על הארכת מועדים מס רכישה.

משה גפני: יניחו את זה ואחרי חנוכה כנראה אני אביא את זה למליאה.

שלמה קרעי: אחרי פיזור הכנסת.

משה גפני: לא יודע פיזור הכנסת.

משה גפני: אני אביא את זה.

עודד פורר: ועדת הכספים ממשיכה גם אחרי.

שלמה קרעי: אבל המליאה לא.

משה גפני: זה מה שאמרתי בוועדה וזה מה שאני הולך לעשות.

משה גפני: אני חיכיתי שבוע עד שיניחו את זה ואחרי זה נביא.

משה גפני: אבל נצטרך לגייס 50 כנסת.

משה גפני: אני לא מבין את ההתנהגות הזאת, היא גם התנהגות חסרת תקדים.

שלמה קרעי: יש לך 100.

משה גפני: בסדר, יש לי 100 אבל זאת ההתנהלות שלנו מול משרד האוצר?

משה גפני: הכול הפקרות, הכול.

משה גפני: בואו נתחיל את הדיון.

משה גפני: על כל פנים מניחים את החוק ואני אביא את זה מייד אחרי זה.

משה גפני: עודד פורר, לגבי הנושא של העסקים.

עודד פורר: אדוני היושב-ראש, אני רוצה להתחיל מסיום דבריך לגבי משרד האוצר.

עודד פורר: הפקרות, פשוט הפקרות.

עודד פורר: אין לי מילה אחרת לתאר את מה שקורה כאן בתקופה האחרונה.

עודד פורר: אני יכול לדבר על כל מכלול הסיוע לעסקים.

עודד פורר: פעם אחר פעם יושבים פה חברי ועדת הכספים ומשרד האוצר בא עם כל מיני הצעות שונות ומשונות אמרנו להם שזה לא יעבוד בכל התחומים, החל מהתחום של ה-6 מיליארד שקלים של החזרת עובדים לעבודה, שהם יודעים שהם לא עובד וכלה במתווה של הפטור מארנונה שגם הוא לא עובד.

עודד פורר: אגב, לכלל העסקים.

עודד פורר: אבל ההפקרות הכי גדולה זה פשוט זלזול בכל מי שפתח עסק סמוך לאירועי הקורונה או אפילו לאחר מכן.

עודד פורר: ביקרתי במסעדה פה בירושלים בשוק מחנה יהודה.

עודד פורר: בעוונותיה פתחה מייד אחרי הקורונה והיציאה מהסגר הראשון.

עודד פורר: למה?

עודד פורר: אומר ראש הממשלה, תצאו, תבלו, תשתו.

עודד פורר: הבינו שנותנים איזה מתווה.

עודד פורר: בחורה צעירה בת 21 לקחה את כל מה שיש לה ומה שאין לה, ההורים עזרו לה, ופתחה עסק.

עודד פורר: העסק שלה לא מקבל שום סיוע.

עודד פורר: לא רק שהוא לא מקבל סיוע הוא גם צריך לשלם ארנונה.

עודד פורר: זאת אומרת, אלה שיש להם פטור מארנונה חייבים לשלם ארנונה אבל יש להם פטור אם הם יקבלו את המכתב מרשות המיסים ולכן אין להם פטור.

עודד פורר: זאת הבירוקרטיה שאני שם בצד אבל אפילו את הפטור אין לה.

עודד פורר: אפילו את התקווה שאולי יהיה איזה פטור.

עודד פורר: אני חייב לומר בהקשר הזה, אדוני היושב-ראש.

עודד פורר: אני חוזר שוב למה שאמרת לגבי ההפקרות.

עודד פורר: מקום שאין אנשים תהיה איש.

עודד פורר: אי-אפשר להמשיך ככה.

עודד פורר: הוועדה חייבת להתערב גם ב נושא הזה.

עודד פורר: אי-אפשר להמשיך לזרוק קבוצות שלמות.

עודד פורר: במקום שבו אין אנשים השתדל להיות איש.

עודד פורר: זה פסוק חשוב.

משה גפני: מה אתה מציע?

עודד פורר: אולי תיקון חקיקה.

משה גפני: נשמע אם לממשלה יש פתרון.

עודד פורר: למעלה מ-7 חודשים אני שומע סיפורים ולא פתרונות.

עודד פורר: גם הפתרונות ששמים הם כאלה שהם כדי שלא יקרו.

עודד פורר: תעשו את זה פשוט.

עודד פורר: זה לא כזה מורכב.

עודד פורר: אפשר לעשות את זה פשוט.

עודד פורר: אפשר להאריך גם את התקופה שממנה נגזרת הזכאות כדי שאנשים ייכנסו לתוך הסיוע הקיים ויקבלו תמיכה.

עודד פורר: זה לא יכול להימשך כך.

עודד פורר: באנו לדבר על עסקים חדשים אבל יש גם העסקים הקיימים.

עודד פורר: אתמול ביקרתי בחדר כושר.

עודד פורר: הוא אומר לי, סיימנו את הסגר הראשון, פתחו אותנו.

עודד פורר: חשבתי שנותנים לנו מתווה שמאפשר לנו להיות פתוחים עם ה-7 מטר.

עודד פורר: הלך והשקיע 300,000 שקלים בציוד חדש.

עודד פורר: הוא אמר, עכשיו יש לי שנה שלמה, אני אחזיר את ההשקעה.

עודד פורר: שלושה חודשים אחר-כך סגרו אותו ואיש לא יודע מתי יפתחו מחדש.

משה גפני: תודה רבה.

משה גפני: היבה יזבק, יעקב אשר, מיקי זוהר, בועז טופורובסקי.

משה גפני: הילה שי וזאן, בבקשה.

הילה שי וזאן: תודה רבה אדוני היושב-ראש.

הילה שי וזאן: אנחנו מדברים פה הרבה על עסקים ואנחנו מדברים בעיקר על קבוצות שנופלות בין הכיסאות.

הילה שי וזאן: אנשים שהמענקים לא מתייחסים אליהם או כלל ההטבות שכן מגיעים לעסקים.

הילה שי וזאן: אני רוצה להיות פרקטית בנקודות שאני מעלה ולכן אני אומר באופן ברור.

הילה שי וזאן: עסקים שקמו ב-2019 ו-2020 לא נתנו להם עדיין מענה.

הילה שי וזאן: מדובר בעסקים שהגיבוש שלהם נעשה הרבה קודם לכן ועדיין הם פתחו ב-2019 וב-2020.

הילה שי וזאן: האוצר בא ואומר לנו כל הזמן את אותה מנטרה, שאין גלגולים להשוות.

הילה שי וזאן: אנחנו אומרים פה בצורה ברורה שיש דרך לעשות את זה.

הילה שי וזאן: אפשר לבדוק מה השכירויות, מה הארנונה, מה גלגול ההוצאות הצפוי ולפי זה לחשב לו מענק.

הילה שי וזאן: לא יכול להיות שנשאיר אותם בצד הדרך.

הילה שי וזאן: דבר נוסף.

הילה שי וזאן: מענקים זה דבר טוב.

הילה שי וזאן: אנחנו יודעים לרוב שזה לא דבר מספיק אבל אני חושבת שאנחנו צריכים קצת לחשוב מעבר.

הילה שי וזאן: מעבר למענקים בואו נדבר גם על צמצום הוצאות ונראה איך אנחנו עוזרים לאותם עסקים בהוצאות השוטפות שלהם.

הילה שי וזאן: הרבה מהעסקים שוכרים מתקנים מהרשויות המקומיות.

הילה שי וזאן: כמובן שלא אנחנו נשית על הרשויות המקומיות שגם ככה קורסות ורובן גירעוניות אבל יש מקום לבחון שהמדינה תעזור לרשויות המקומיות כדי שאלו יוכלו לתמוך בעסקים שבתחומן.

משה גפני: הדיון המהיר שביקשתם זה על אדם שפתח עסק והשקיע כסף.

משה גפני: בעצם הוא בפשיטת רגל.

משה גפני: הוא לא מקבל מענקים בגלל שהוא עסק חדש.

משה גפני: הוא לא מקבל פטור מארנונה בגלל שהוא עסק חדש.

משה גפני: זאת אומרת, אנחנו לוקחים פה פלח שוק מאוד משמעותי וזורקים אותו לצידי הדרך.

משה גפני: זה עיקר הנושא.

משה גפני: לזה צריך למצוא פתרון.

הילה שי וזאן: יותר מזה.

הילה שי וזאן: אנחנו רואים עסקים שכבר פשטו רגל ומכיוון שהם שוכרים את המקום מבעל הנכס, בעל הנכס מקבל זיכוי מארנונה רק פעם אחת.

הילה שי וזאן: בהרבה מהמקרים בעל הנכס לא מוכן להעביר את הזיכוי בארנונה למי ששוכר ממנו.

הילה שי וזאן: אז נוצר מצב שאנשים שכבר פשטו רגל ממשיכים לשלם ארנונה על עסק שהם סגרו רק בגלל שבעל הנכס לא מוכן להעביר להם את אותו זיכוי בארנונה.

הילה שי וזאן: באתי מדיון בוועדת הכלכלה.

הילה שי וזאן: שם נאמר ש-40% מההלוואות בערבות המדינה לא מאושרות.

הילה שי וזאן: זה נתון מטורף.

הילה שי וזאן: זה נוגע גם לאותם עסקים - - -

מיקי לוי: גם לגבי הקרן לעסקים בסיכון.

הילה שי וזאן: נכון, זה רק חלק אחד.

הילה שי וזאן: זה נתון באמת מטורף.

הילה שי וזאן: אמנם זה נושא צדדי למה שאנחנו מעלים אבל חשוב שניתן על זה את הדעת.

הילה שי וזאן: אני שומעת שוב ושוב מבעלי העסקים על הקושי להחזיר עובדים, על הבקשות של העובדים לשלם להם בשחור חלק מהמענקים הניתנים להם מכיוון שאין שום תמריץ לעובדים לחזור כאשר יכול להינתן להם בפועל חל"ת עד יוני.

יעקב אשר: תודה רבה אדוני היושב-ראש.

יעקב אשר: גם אני כמו חבריי נחשף להרבה מאוד בקשות למקרים שקורים בכל הנושא שנקרא עסקים קטנים ובינוניים.

יעקב אשר: מצד אחד, יש הרבה מאוד כסף שמסומן היום ככסף שאמור לתת פתרונות לאותם עסקים.

יעקב אשר: יש הרבה מאוד תקציבים, אולי אפילו במספרים גבוהים מאוד.

יעקב אשר: אבל יש בעיה אחת, שהרבה מאוד עסקים נופלים בין הכיסאות.

יעקב אשר: באותה נקודה שדיבר עליה עודד, אותם עסקים שאחרי הגל הראשון נכנסו לרגיעה והיו בטוחים שהנה אפשר לחזור חזרה לשגרה.

יעקב אשר: העסק הקודם שלהם נסגר והם רצו לפתוח עסק חדש השקיעו ונכנסו לעניין הזה.

יעקב אשר: פתאום הגיע הגל השני לקח אותם אחורה שוב.

יעקב אשר: בחוץ מסתובבים שיקים שלהם והשקעות כאלה ואחרות.

יעקב אשר: אני חושב, אדוני היושב ראש, שזה לא רק עניין של החלטה.

יעקב אשר: החלטות באופן כללי קיימות והכסף קיים.

יעקב אשר: אבל, לדעתי, בעוד כמה חודשים נראה שחלק מהכסף התברר שלא נוצל או שלא נוצל במקומות הנכונים.

יעקב אשר: אני מציע שמשרדי הממשלה, משרד האוצר ומשרד הכלכלה, יקימו גוף רציני שיבחן את הבקשות הספציפיות.

יעקב אשר: יש מקרים שבהם מגיע לאדם פיצוי על עסק קודם שלו.

יעקב אשר: קיבל או לא קיבל זאת עוד שאלה.

יעקב אשר: פתח עסק חדש אבל אף אחד לא מכיר בזה כי אולי עוד אין לו הכנסות ואז לא מגיע לו פיצוי.

יעקב אשר: אנשים נופלים בין הכיסאות.

יעקב אשר: הם לא נופלים, הם מתרסקים.

יעקב אשר: לכן לדעתי זה חייב לעבוד בשיטה אחרת.

יעקב אשר: צריך להיות איזה גוף שמרכז את הבעיות שהן בעיות מאוד מאוד מיוחדות ופותר אותן.

יעקב אשר: יש תקציב, יש את ההחלטות הנכונות.

יעקב אשר: במדינה מתוקנת ומסודרת היתה צריכה כבר להיות מונחת כאן תכנית של יציאה מהקורונה.

משה גפני: מה אמרת?

משה גפני: מדינה מתוקנת ומסודרת?

משה גפני: אתה דיברת על זאת שבהרי ההימליה.

יעקב אשר: אני חדש פה יחסית.

יעקב אשר: במדינה מתוקנת, בניהול מסודר, משרד האוצר ומשרד הכלכלה, היו צריכים להציג בוועדת כספים איך מעודדים עסקים לפתוח מחדש את העסקים שלהם.

יעקב אשר: עסקים זה מנוע הצמיחה הכלכלי הכי חזק שיש, במיוחד הבינוניים והקטנים.

יעקב אשר: במקום לתת להם מענק לפתוח עסק חדש לא נותנים להם פיצוי על עסק חדש שפתחו בין הגל הראשון לגל השני.

יעקב אשר: לכן לדעתי זה חייב ללכת בכיוון הזה, הקמת גוף שמטפל בדיוק בבעיות הקטנות הללו.

יעקב אשר: את הבעיות הגדולות כולנו פתרנו אבל הבעיות הקטנות האלה מרסקות עשרות אלפי עסקים בכל יום.

משה גפני: בצלאל סמוטריץ, בבקשה.

בצלאל סמוטריץ': נתחיל בזה שהתסכול הוא מזה שאנחנו כבר 10 חודשים בתוך אירוע הקורונה.

בצלאל סמוטריץ': בשלושה חודשים הראשונים אפשר היה להבין, משהו חדש, לומדים, לא כיסינו את כל האפשרות, לא ידענו, לא ראינו, לקח זמן לתקן.

בצלאל סמוטריץ': 10 חודשים בפנים ואנחנו כבר אמורים לדעת בדיוק מה צריך מה לא צריך, מה עובד ומה לא עובד.

בצלאל סמוטריץ': 10 חודשים לא מצליחים לתקן.

בצלאל סמוטריץ': לגבי הנושא הספציפי של הדיון הזה.

בצלאל סמוטריץ': החטא הקדמון הוא הצמדת הפטור מארנונה לזכאות למענק הוצאות קבועות.

בצלאל סמוטריץ': התוצאה של זה היא, שכל מי שלא זכאי להוצאות קבועות, כי הוא חדש, או כי הוא מעל 500 מיליון שקלים.

בצלאל סמוטריץ': זה כמובן מתחבר להמון בעיות אחרות של איחוד עוסקים.

משה גפני: 400 מיליון.

בצלאל סמוטריץ': 400 מיליון אבל זה מצטרף פה לאיחוד עוסקים וכל מיני דברים כאלה של אנשים שבוודאי היו צריכים לקבל.

בצלאל סמוטריץ': אז לא רק שהוא לא מקבל עזרה מהמדינה, הוא ממשיך לשלם ארנונה.

בצלאל סמוטריץ': בעיניי זה אירוע שצריך לפתור אותו הבוקר.

בצלאל סמוטריץ': צריכה להתקבל החלטה.

בצלאל סמוטריץ': אם משרד הפנים צריך לתקן את התקנות והקריטריונים בנושא הזה ולנתק את זה לחלוטין מהוצאות קבועות.

בצלאל סמוטריץ': כל עסק שלא עובד מקבל פטור מארנונה לכל התקופה שבה הוא נסגר בצו של הממשלה.

בצלאל סמוטריץ': אני רוצה ברשותך להקריא פוסט קטן כדי שנבין על מה אנחנו מדברים.

בצלאל סמוטריץ': אני אומר לכם, אנשי משרד האוצר.

בצלאל סמוטריץ': זה בלתי מתקבל לדעת אחרי 10 חודשים.

בצלאל סמוטריץ': "שלום חברים, הצילו, הצילו.

בצלאל סמוטריץ': פתחתי בקדומים מכון כושר בסוף 2018.

בצלאל סמוטריץ': בגלל זה לפי הקריטריונים של הממשלה אני לא מקבל מענקים ולא זכאי לכלום.

בצלאל סמוטריץ': ערעורים לא עזרו, אני באפס הכנסות והמינויים מוקפאים לשישה חודשים.

בצלאל סמוטריץ': ברור לי שאני מחזיר למנויים את תקופת ההקפאה.

בצלאל סמוטריץ': הכול הזוי, הזוי.

בצלאל סמוטריץ': בזכות צדיק אחד, הבעלים של המבנה שאני משכיר, נחמן זולטן, שאמר לי: חיים, כל זמן שאתה סגור בגלל הקורונה אני לא גובה שכירות.

בצלאל סמוטריץ': תודה לך מכל הלב איש יקר.

בצלאל סמוטריץ': כאילו שלא מספיק שאני באפס הכנסות ממשיכים לגבות ממני ארנונה, ביטוחים וכל ההוצאות השוטפות למרות שאני סגור בהוראת הממשלה.

בצלאל סמוטריץ': האם יש לכם כתובת או רעיון לפתרון?".

בצלאל סמוטריץ': אתם מכירים את זה.

בצלאל סמוטריץ': מאיפה הרעיון הזה להצמיד את הארנונה להוצאות הקבועות?

בצלאל סמוטריץ': אני מבין שרצו קריטריון למי צריך ומי לא צריך.

בצלאל סמוטריץ': עסק שסגור כי הממשלה חייבה אותו להיות סגור לא משלם ארנונה לכל התקופה, נקודה.

בצלאל סמוטריץ': לא רק שהוא לא מקבל הוצאות עודפות – תיראו, יש את כל מכתבי הזכאות שאתם לא מוציאים.

בצלאל סמוטריץ': סליחה, הוצאות קבועות.

בצלאל סמוטריץ': גם אנשים שזכאים וקיבלו מקדמות אבל לא קיבלו בסוף את מכתבי הזכאות כי אין לכם זמן לעבור על כל הבקשות, אין להם שום יכולת להוכיח את העובדה שהם זכאים למענק כדי לקבל את ההנחות בארנונה.

בצלאל סמוטריץ': אדוני היושב-ראש.

בצלאל סמוטריץ': כדי להיות יעילים.

בצלאל סמוטריץ': זה בעיניי החלטה שצריכה להתקבל היום, דהיינו, להפריד את הקריטריונים של הזכאות בארנונה מההוצאות הקבועות.

בצלאל סמוטריץ': ההתנייה הזאת היא החטא הקדמון על כל מה שאנחנו מדברים עליו.

משה גפני: תודה ירבה.

משה גפני: ינון אזולאי, בבקשה.

ינון אזולאי: תודה רבה לחבריי לדיון המהיר בעניין ולך היושב-ראש.

ינון אזולאי: אני רוצה להצטרף ולא לחזור על הדברים שנאמרו פה.

ינון אזולאי: חייבים להגיד דבר אחד.

ינון אזולאי: העלינו את הנושא של ינואר 2020.

ינון אזולאי: נותנים 3,000-4,000 שקלים לעסקים שפתחו אבל זאת בושה לתת להם.

ינון אזולאי: זאת בושה.

ינון אזולאי: רק בשביל להגיש את זה ולקבל את ה-3,000 שקלים זאת בושה.

ינון אזולאי: נכון, פה העברנו את זה בלית ברירה.

ינון אזולאי: אבל לא יכול להיות שאותם אנשים שפתחו ב-2020 כמו עסקים חדשים, אולמות.

ינון אזולאי: אם תיקחו את האולמות שפתחו ב-2020 וכמה כסף הם השקיעו כדי לפתוח את האולם הזה.

ינון אזולאי: אנחנו יודעים כמה הם הפסידו שם.

ינון אזולאי: אני אספר לכם על אולם אירועים שעובד שנים ושהוא גמ"ח.

ינון אזולאי: הוא לוקח 35 שקלים למנה.

ינון אזולאי: יש לו תיק ברשות המיסים והוא לא מרוויח שם, הוא רק מפסיד.

ינון אזולאי: אומרים לו שהוא לא יכול לקבל בגלל שהוא לא מקבל את הפיצוי מהמדינה של רשות המיסים.

ינון אזולאי: תתעוררו, משרד הפנים מוכן לזה.

ינון אזולאי: תבקשו רק את האישור שיש לו עסק, שהוא מקיים משהו, שהוא קיים.

ינון אזולאי: איפה אלה שפשטו רגל?

ינון אזולאי: אני לא מדבר על אותם בעלי עסקים שכבר התאבדו מזמן, שאין מי שיבקש בשבילם.

ינון אזולאי: אבל אנחנו לא יכולים לגלות אטימות מול אותם עסקים המסכנים האלה שבסופו של דבר הם כבר כרגע רעבים ללחם.

ינון אזולאי: מה אתם רוצים, שלא יחזרו לפעול?

ינון אזולאי: אתם רוצים שיסגרו את העסקים שלהם?

ינון אזולאי: אתם רוצים שהמדינה תהיה משותקת לגמרי?

ינון אזולאי: הגיע הזמן שנעזור להם לפחות בדבר הקטן הזה.

ינון אזולאי: אני מצטרף לבצלאל חברי ואומר שהיום צריכה לצאת מפה החלטה.

ינון אזולאי: משרד הכלכלה, משרד האוצר ומשרד הפנים ביחד שהפטור מארנונה יהיה בכך שעצם זה שיש לו אישור מרשות המיסים שהוא קיים בכלל, צריך להיות לו את הפטור מארנונה.

משה גפני: שלמה קרעי.

שלמה קרעי: מי הנציג שאליו אנחנו פונים?

שלמה קרעי: אדוני, אנחנו מדברים כאן על נושא שהעלינו אותו מספר פעמים.

בצלאל סמוטריץ': מה עוזר שאנחנו מעלים ומעלים?

משה גפני: אין לנו את כל הזמן שבעולם, עוד צריך להדליק נרות היום.

שלמה קרעי: אדוני היושב-ראש.

שלמה קרעי: זה נושא קריטי לא רק לעסקים שפתחו בשנת 2020.

משה גפני: אבל זה הנושא.

שלמה קרעי: יחד איתם מצטרפים גם אותם עסקים גדולים שלא זכאים לשום מענק וגם הם סגורים.

שלמה קרעי: אני מדבר על כל אותם חדרי כושר ומקומות שהם רשתות שהם עברו את הרף ומשלמים ארנונה במאות אלפי שקלים בחודש בזמן שהמדינה סגרה אותם.

שלמה קרעי: כולם דיברו אחורה על אותם עסקים מסכנים שנאלצים לשלם גם ביטוח לאומי וגם ארנונה כשהעסקים סגורים בהנחיית המדינה.

שלמה קרעי: אבל צריך גם להסתכל קדימה.

שלמה קרעי: אם אנחנו עכשיו לא מפצים עסקים כאלו, שלמרות כל הקושי ולמרות המשבר הצליחו לפתוח ולהקים עסק בעשר אצבעות, אנחנו סוגרים את שערי הכלכלה גם בחודשים הבאים.

שלמה קרעי: מי עכשיו יפתח עסק חדש?

שלמה קרעי: אנחנו רוצים לשקם את הכלכלה.

שלמה קרעי: כל המטרה היא להחזיר את הגלגל ולהחזיר את מה שהיה קודם לכן ועכשיו כולם יפחדו לפתוח.

שלמה קרעי: ייפתח עסק עוד חודש ואולי יהיה שוב סגר, ישלם ארנונה וביטוח לאומי.

שלמה קרעי: הדבר הזה לא מתקבל על הדעת.

שלמה קרעי: אני מצטרף למה שאמרו קודם.

שלמה קרעי: צריך לקבל החלטה ולדרוש באופן מיידי שהפטור מארנונה יינתן לכל עסק סגור.

משה גפני: עאידה תומא סלימאן.

עאידה תומא סלימאן: כבוד היושב-ראש.

עאידה תומא סלימאן: אני חושבת שחברי הכנסת שטחו את הבעיה בצורה הכי ברורה.

עאידה תומא סלימאן: את האמת, אנחנו מוצפים בפניות של אנשים שפתחו את העסקים שלהם בתחילת השנה.

עאידה תומא סלימאן: כשהיו פונים אלינו בהתחלה אמרנו שיחכו שקודם נפתור את הבעיות הגדולות ואחר-כך נתחיל לרדת לפרטי פרטים ולסוגיות הספציפיות.

עאידה תומא סלימאן: אבל כבר עברנו 10 חודשים ועדיין יש אנשים שרק מתווסף להם עוד חוב ועוד חוב והם קורסים תחת הנטל.

עאידה תומא סלימאן: במיוחד העסקים החדשים שנפתחו שהם בתחום המסעדנות.

עאידה תומא סלימאן: לפני שבוע היתה פה קבוצה של מסעדנים.

עאידה תומא סלימאן: בסוף השבוע ישבתי עם המסעדנים בעכו ועם עוד אחרים.

עאידה תומא סלימאן: כאשר המסעדות סגורות לגמרי, אנשים השקיעו מאות אלפי שקלים.

עאידה תומא סלימאן: בסופו של דבר אין להם שום הכנסה.

עאידה תומא סלימאן: הם עדיין משלמים על השיפוצים ועל הכול.

עאידה תומא סלימאן: דבר אחד שלא התייחסנו אליו פה זה עניין הבנקים והיחס של הבנקים לעסקים האלה.

עאידה תומא סלימאן: העסקים האלה לא מקבלים מענקים, לא מקבלים הנחות בארנונה.

עאידה תומא סלימאן: הם פונים לבנקים שיעזרו להם לצלוח את התקופה הזאת.

עאידה תומא סלימאן: מצד אחד, יש את ההצהרות של הבנקים על הליכה לקראת העסקים והפרקטיקה היא בצד השני.

עאידה תומא סלימאן: קודם כל, יש בזום משהי שפתחה עסק.

משה גפני: אנחנו לא יכולים להספיק את הכול, אנחנו צריכים לקבל תשובה מהממשלה.

עאידה תומא סלימאן: ברור לי שלא יכולים להספיק את הכול אבל רציתי להגיד שאם תרצו עדות ממישהי שעוברת את זה באופן יומיומי, אז אולי כדאי להקשיב להם.

עאידה תומא סלימאן: אני מציעה גם כן להתייחס ליחס שהבנקים נותנים.

משה גפני: אני מציע שנתמקד בגלל שבנושא של הבנקים קיימנו דיונים נפרדים ונמשיך לקיים.

משה גפני: אנחנו עכשיו מדברים על זה שהממשלה עומדת מהצד בזמן שהעסקים - בואי נתמקד בנושא של הדיון שאותו יזמו ועל זה דיברנו.

משה גפני: קרן ברק, בבקשה.

קרן ברק: תודה רבה.

קרן ברק: אם אתה זוכר, לאורך כל התקופה הזאת שאישרנו את המתווים פה, כמעט בכל דיון הקרב שלי היה מול רשות המיסים על הסיפור של העסקים הקטנים.

קרן ברק: זה היה מולך, זה היה מול השר עצמו.

קרן ברק: כל פעם נלחמנו על משהו אחד ואיבדנו משהו אחר.

קרן ברק: כשהגענו למתווה האחרון ראיתי שהעסקים הקטנים שנפתחו בשנת 2020 בינואר, פברואר, הם בעצם מקבלים 2,000 שקלים לחודש וזה היה המתווה.

עודד פורר: אגב, אלה העסקים שנפגעו הכי הרבה.

עודד פורר: היו להם השקעות והם עוד לא הספיקו להחזיר כלום.

קרן ברק: בכל דיון פתחתי בנושא הזה.

קרן ברק: הרי אין לך כוח נבואי.

קרן ברק: חסכת כל החיים כסף כדי לבנות את עסק חלומותיך ואת כל השקעותיך שמת ואמרת שתפתח ב-1.1.2020.

קרן ברק: לא היה לך חוש נבואי שבאמת תיפול עליך המכה הזאת.

קרן ברק: אז שמת את הכול בינואר או בפברואר ובמרץ נפלה עליך המדינה.

קרן ברק: כל הזמן אמרתי, איך אנחנו יכולים להבחין בין מישהו שפתח בינואר-פברואר למישהו שפתח בדצמבר.

קרן ברק: הרי הוא לא ידע שזה יקרה לו.

משה גפני: קרן, הנושא ברור, התשובות חשובות.

קרן ברק: לא יתכן שתהיה הזאת אפליה.

קרן ברק: 2,000 שקלים לחודש זאת בדיחה למי ששם מאות אלפי שקלים אם לא מיליונים על העסק שלו.

קרן ברק: בהתחלה נתנו פתרונות רוחב ועכשיו אנחנו עושים יותר כוונון של טיוב.

קרן ברק: זה המקרה הקלאסי לטיוב ולפיצוי נכון של העסקים האלה.

אוסאמה סעדי: בוקר טוב, כבוד היושב-ראש.

אוסאמה סעדי: בכל הדיונים, גם פה, גם במליאה וגם בכל הצעות החוק שהגיעו והונחו על שולחן הכנסת, תמיד אנחנו העלינו שתי סוגיות.

אוסאמה סעדי: הסוגיה הראשונה היא הצעירים בגילאי 18-20.

אוסאמה סעדי: אני מזכיר לך שהעלינו את זה ונלחמנו.

משה גפני: זוכר היטב.

אוסאמה סעדי: עד עכשיו לא קיבלו מאומה.

אוסאמה סעדי: הם הראשונים שנפלטו משוק העבודה, או במסעדנות או באולמות והם לא מקבלים.

אוסאמה סעדי: הנושא השני זה העסקים שנפתחו בסוף 2019 תחילת 2020.

אוסאמה סעדי: אמרנו אז ועכשיו ביתר שאת זה מודגש, כי צריך לעזור לעסקים האלה יותר מאשר לכולם.

אוסאמה סעדי: דווקא עסקים חדשים שלקחו הלוואות ופתאום נסגרו.

אוסאמה סעדי: הם נותרו עם הלוואות, הוצאות לשיפוצים ואז הם נפלו ולא מקבלים כלום.

אוסאמה סעדי: גם לגבי הארנונה.

אוסאמה סעדי: מה יותר קל מאשר עניין הארנונה?

אוסאמה סעדי: אני מסכים פה עם החברים שאמרו למה צריך לכרוך את זה עם ההוצאות הקבועות.

אוסאמה סעדי: עסק סגור צריך לפצות אותו, נקודה.

אוסאמה סעדי: היום המסעדנים מפגינים כאן.

מיקי לוי: מי שלא מגיש השנה ומגיע לו ב-1.1 שנה הבאה - - -

משה גפני: רבותיי, אני מחכה לתשובות.

אוסאמה סעדי: הזעקה היא אמיתית.

אוסאמה סעדי: עכשיו שמענו בוועדת הכלכלה על תחזית של אלפי עסקים שייסגרו.

אוסאמה סעדי: צריך לא רק לדבר.

עודד פורר: קרוב ל-100,000 כבר נסגרו.

אחמד טיבי: אדוני היושב-ראש, תודה רבה.

אחמד טיבי: במשך כל התקופה הזאת העלינו כאן את הנושא של זכאות של עסקים קטנים שנפתחו בסוף 2019 ותחילת 2020, גם על-ידי הסתייגויות, בדיונים, הצעות לסדר ומה לא?

אחמד טיבי: אנחנו במיוחד, אנשי הרשימה המשותפת, יחד עם כל החברים.

אחמד טיבי: משום מה, עד לרגע זה, למרות המצוקה הכלכלית והקריסה של העסקים האלה – אין ח"כ שלא מכיר עסקים כאלה שנפתחו בסוף 2019 וקרסו.

אחמד טיבי: כולנו קיבלנו פניות, כולנו מקבלים סיפורים כאלה.

אחמד טיבי: אגב, 100,000 עסקים נסגרו במשבר הקורונה.

אחמד טיבי: הנושא השני זה דמי אבטלה ומענקים לבני 19 ו-20.

אחמד טיבי: קשה להשתחרר מהרושם שהסיבה להתעקשות לדחות את הבקשות שלנו בנושא הזה היא על רקע של אפליה, חד משמעית.

משה גפני: אפליה של מה?

אחמד טיבי: צעירים בגילאי 18-20.

אחמד טיבי: למה הוועדה מסרבת - - -

משה גפני: לא, נבהלתי שאתה אומר אפליה.

משה גפני: חשבתי שחוק השוויון פותר את הבעיה.

עודד פורר: הנושא של השוויון זה השירות הצבאי או הלאומי.

משה גפני: אתם והם הצבעתם יחד.

אחמד טיבי: חוק השוויון צריך להעביר אותו, הוא חוק חשוב.

אחמד טיבי: לכן צריך לעשות מעשה.

אחמד טיבי: לוועדת הכספים יש כוח ללחוץ על הממשלה בשני הנושאים האלה.

מתן כהנא: שלום אדוני היושב-ראש.

מתן כהנא: אני לא רוצה לחזור על מה שנאמר פה.

מתן כהנא: אני רואה שכולם מאוחדים מכל סיעות הבית ובאמת יהיה מיותר לחזור על הדברים שחבריי אמרו.

מתן כהנא: המצוקה ברורה, אני בטוח שגם לך.

מתן כהנא: תודה רבה וחג שמח.

היבה יזבק: זה נושא מאוד חשוב.

היבה יזבק: זה נושא שכבר כמה חודשים אנחנו מדברים עליו.

היבה יזבק: הגיע הזמן שסוף סוף שיינתן פתרון.

היבה יזבק: אנחנו מדברים על פטור מארנונה.

היבה יזבק: זה נשמע שמדובר בסכומים קטנים אבל זה מאוד קריטיים לעסקים, במיוחד לעסקים הקטנים.

היבה יזבק: אני מאוד מקווה שבעקבות הדיון המהיר הזה נוכל לצאת בדברים מוחשיים לאנשים, לבעלי העסקים שפשוט סובלים ופשטו רגל.

היבה יזבק: אי-אפשר להשאיר אותם ככה.

משה גפני: משרד האוצר, אגף התקציבים.

הראל שליסל: אני רכז תעשייה ומסחר באגף התקציבים.

משה גפני: אם אתה הולך להגיד תשובה שלילית ולהגיד ינואר-פברואר ולמרוח אותנו, אני מציע שנשאיר את זה ככה.

עודד פורר: תמרח בהתחלה.

עודד פורר: אל תעשה סיבוב ואז תמרח אותנו.

משה גפני: בדיוק.

משה גפני: בסדר גמור, אני מכבד אותך.

משה גפני: האם יש בשורה לאנשים?

משה גפני: נאמר על-ידי כל חברי כנסת מכל הסיעות.

משה גפני: המציאות היא מציאות שאנשים איבדו את כל רכושם.

משה גפני: יש להם עסק חדש והם לא מקבלים כלום.

משה גפני: לא פטור מארנונה, לא מענק של עסק שנסגר וכל הדברים האלה.

משה גפני: מה יש לך לומר על זה?

הראל שליסל: אני אקדים ואומר שזה לא נכון שלא מקבלים שום דבר.

הראל שליסל: יש מגוון כלים, אתם כולכם מכירים אותם.

הראל שליסל: לדעתי אני לא צריך לחזור עליהם, ארנונה, סוציאלי - - -

משה גפני: לא, לא מכירים.

יעקב אשר: לא מכירים כלום.

שלמה קרעי: תתייחס ל-2020.

משה גפני: תגיד מה נותנים.

הראל שליסל: בעסקים חדשים מקבלים גם נגישות לקרן בהלוואות מדינה.

הראל שליסל: מקבלים גם ארנונה.

עודד פורר: מקבלים פטור מארנונה?

עודד פורר: עסקים שנפתחו ב-2020.

שלמה קרעי: הם מקבלים לשלם ארנונה, הם לא מקבלים את הפטור מארנונה.

הראל שליסל: אתם לא נותנים לי להשלים.

משה גפני: רק רגע.

משה גפני: יכול להיות שכולם מבינים אותך, אני לא מבין.

משה גפני: אה, ינואר פברואר כבר אמרנו.

משה גפני: הוא פתח במרץ.

הראל שליסל: היושב-ראש, רגע.

הראל שליסל: בסוף בסוף צריך להבין.

הראל שליסל: הקריטריון שלנו לתת מענקים באשר הם הוא קריטריון שהעסק נפגע ואנחנו בודקים את זה בירידת מחזור.

הראל שליסל: הסיפור של עסקים - - -

תמר זנדברג: עסק זה בן אדם.

משה גפני: רגע, תמר.

משה גפני: כולנו בסוגיה הזאת.

משה גפני: כולנו מכירים את זה.

משה גפני: הוא פשוט עכשיו עושה לנו - - -

הראל שליסל: חברת הכנסת זנדברג, גם חברים שלי סגרו עסקים.

הראל שליסל: אנחנו לא מזלזלים בזה לרגע, זה חשוב להגיד.

תמר זנדברג: מה זה קשור שזה חברים שלך?

הראל שליסל: אני אומר שאנחנו מכירים את הבעיה.

הראל שליסל: אנחנו מבינים את המצוקה.

תמר זנדברג: אבל לא פותרים אותה, כולנו מכירים.

משה גפני: אני רוצה להסביר לך מה שלא הבנת.

משה גפני: היום אני אסביר, לא אתה.

משה גפני: אנחנו יודעים על ינואר-פברואר, אמרתם את זה.

משה גפני: בוא נעזוב רגע את ינואר-פברואר.

הראל שליסל: אני אסביר מה הבעיה.

משה גפני: אל תסביר, אני מסביר.

משה גפני: אנחנו מדברים על החודשים לאחר מכן.

משה גפני: אדם השקיע.

משה גפני: עודד דווקא תיאר את זה יפה.

משה גפני: הוא קנה ציוד והיה פתוח שהוא יפתח.

עודד פורר: ראש הממשלה אמר, תצאו, תבלו.

משה גפני: הוא מפסיד את הכסף ואין לו פתרון.

משה גפני: ארנונה הוא מקבל.

משה גפני: הוא מקבל תשלום לארנונה והוא לא מקבל פטור.

משה גפני: למה הוא לא מקבל פטור?

משה גפני: כי אומרים לו שאין לו שום אישור שירדו העסקים שלך.

משה גפני: אין לך כלום, אתה עסק חדש.

עודד פורר: והעסק סגור.

משה גפני: אני רוצה לדעת מה הפתרון למי שפתח עסק חדש והוא מדבר על מרץ-אפריל-מאי.

משה גפני: הוא צריך לשלם ארנונה מלאה.

משה גפני: הוא צריך לא לקבל כלום בכל המענקים בזמן שהחברים שלו מקבלים.

משה גפני: על זה הדיון המהיר.

משה גפני: האם אתה יכול להסביר מה הפתרון לאנשים האלה?

עודד פורר: אדוני, רק חשוב להגיד בסוגריים ולא לשכוח, שגם מי שמגיע לו גם לא מקבל.

משה גפני: קודם כל שיהיה צרת רבים.

הראל שליסל: על העסקים שנפתחו ממרץ ואילך אנחנו בהחלט מבינים שיש בעיה.

הראל שליסל: עדיין הם לא מקבלים ואנחנו מבינים את זה, לומדים את זה ומנסים לראות מה אפשר.

בצלאל סמוטריץ': מה לומדים את זה?

בצלאל סמוטריץ': אנחנו בדצמבר.

בצלאל סמוטריץ': כמה זמן אתם צריכים ללמוד את זה?

בצלאל סמוטריץ': שנתיים?

בצלאל סמוטריץ': חמש?

הראל שליסל: זה לא שנתיים שלוש.

הראל שליסל: צריך לראות ירידה בהכנסות.

הראל שליסל: עסקים ב-2019, אתה יכול לראות ירידה במחזור שלהם.

בצלאל סמוטריץ': אבל ארנונה אתה לא צריך לראות ירידה במחזור.

בצלאל סמוטריץ': חדר כושר הממשלה סגרה.

עודד פורר: סגור, אתה סגרת אותו והוא לא יכול לפתוח.

בצלאל סמוטריץ': מסעות, אולמות אירועים.

בצלאל סמוטריץ': הממשלה סגרה אותם בצו.

בצלאל סמוטריץ': מה אתה צריך לבדוק?

ינון אזולאי: למה אתם לא עושים שכל מה שהממשלה סגרה בצו, יהיה להם פטור מארנונה?

משה גפני: אין לך בשורה.

משה גפני: תבוא אחרי שתדונו בזה.

תמר זנדברג: כמה זמן?

משה גפני: אנחנו מכירים אותם.

משה גפני: מה הדיבורים האלה בכלל?

משה גפני: אין לו תשובה, התשובה היא שלילית.

משה גפני: מי שנמצא במאי ופתח עסק חדש הוא לא מקבל פטור מארנונה והוא לא מקבל מענק.

משה גפני: מה הדיון?

משה גפני: אמיר דהאן, מנהל מחלקת פיצויים?

בצלאל סמוטריץ': קח עסקים שהם מעל 400.

בצלאל סמוטריץ': הם לא באמת מעל 400.

בצלאל סמוטריץ': תנו להם איחוד תיקים במע"מ.

בצלאל סמוטריץ': קחו תסקיר כי זה מאוד נוח למע"מ בדיווח.

בצלאל סמוטריץ': הם לא מקזזים הפסדים.

בצלאל סמוטריץ': לא רק שהם לא מקבלים את המענקים - - -

משה גפני: בצלאל, אתה ותיק.

משה גפני: אתה רואה מה שעושים מאיתנו.

משה גפני: אמיר דהן בבקשה.

 << אורח >> אמיר דהן: שלום לכולם.

 << אורח >> אמיר דהן: אני יכול להגיד רק לגבי מה שקיים בחקיקה הקיימת.

 << אורח >> אמיר דהן: לגבי החקיקה הקיימת לגבי עסקים שנפתחו בינואר-פברואר 2020 והם מקבלים מענק מאיתנו.

 << אורח >> אמיר דהן: אני יודע את גובה המענק, אני לא אכנס אליו וגם אתם יודעים.

 << אורח >> אמיר דהן: הם כן זכאים להנחה בארנונה.

 << אורח >> אמיר דהן: המכתב שלנו מזכה אותם בהנחה בארנונה.

קריאה: תוך כמה זמן אתם מוציאים את המכתב?

 << אורח >> אמיר דהן: לגבי מה שאחרי פברואר אין לי תשובה לגביהם כי זה חקיקה שצריכה לעבור.

 << אורח >> אמיר דהן: אם תהיה החלטה אחרת אנחנו ניישם את זה אבל כרגע לגבי ינואר ופברואר - - -

משה גפני: אמיר, אני רוצה להבין.

משה גפני: יש לו עסק חדש שהוא פתח במאי.

משה גפני: הוא מקבל פטור מארנונה עם המכתב שלכם?

 << אורח >> אמיר דהן: לא.

 << אורח >> אמיר דהן: אני אסביר.

 << אורח >> אמיר דהן: החקיקה הקיימת אומרת שעסקים חדשים זה עסקים שנפתחו עד ה-28.2.

 << אורח >> אמיר דהן: זאת החקיקה הקיימת שעברה.

 << אורח >> אמיר דהן: כרגע עסק שנפתח במאי, במחלקה שלנו אין דרך לטפל בו אז בעצם הוא לא מקבל מכתב.

 << אורח >> אמיר דהן: אני מדבר רק על עסקים בהתאם לחקיקה הקיימת ונפתחו בינואר-פברואר מקבלים את המענק של ה-4,000 שקלים.

קרן ברק: 4,000 לחודשיים.

 << אורח >> אמיר דהן: לגבי יתרת העסקים שנפתחו מעבר לזה, אין לי תשובה לתת בנושא זה.

קרן ברק: 2,000 שקלים לחודש זה סביר בעיניך?

קרן ברק: זה משהו שאתה מצליח איתו.

רועי כהן: זה אתם חוקקתם.

רועי כהן: מה את באה אליו בטענות?

רועי כהן: אתם חוקקתם את ה-2,000 שקלים.

רועי כהן: למה את באה אליו בטענות?

רועי כהן: הכנסת אישרה 2,000 שקלים.

רועי כהן: למה אתם באים בטענות אליהם?

רועי כהן: תבואו אתם בכנסת ותתקנו את זה.

רועי כהן: זה 1,500 שקלים ו-2,000 שקל שפה זה הוצע.

קרן ברק: מי כמוך יודע שרבנו איתם גם אז והצבעתי מקשה אחת - - -

משה גפני: אני מבקש שני דברים.

משה גפני: אי-אפשר לסבול את הדבר הזה.

משה גפני: אתם ראיתם שיש דיון מהיר ואתם יודעים שאנחנו מקיימים פה דיונים.

משה גפני: אתם יודעים את הדעה של כולם.

משה גפני: אתם באים ואומרים שאתם בודקים.

משה גפני: בודקים מה?

משה גפני: כל העניין הזה היה לזרה בעינינו.

משה גפני: אני מבקש למצוא פתרון עכשיו גם לנושא של הפטור מארנונה, גם לנושא הזה של המענקים.

משה גפני: אי-אפשר להשאיר קבוצה גדולה משמעותית בתוך החברה הישראלית שתרעב ללחם.

משה גפני: במקביל, אני מבקש, אם אפשר להכין מייד הצעת חוק שתבטל את ה-29.

משה גפני: 2 והיא תעשה את זה עד סוף 2020.

משה גפני: יכול להיות שאתם זריזים ותכינו את החוק מהר.

משה גפני: אנחנו נחתים את כל חברי הוועדה מהר.

משה גפני: יכול להיות שזה יהיה לא רציני כי אי-אפשר יהיה להעביר את החוק.

משה גפני: אנחנו נשתדל לעשות את עבודתנו.

משה גפני: נשתדל לעשות את זה כמה שיותר מהר כדי להעביר את החוק.

משה גפני: אני מבקש במקביל שתבדקו.

משה גפני: אני מכיר את הדבר הזה.

משה גפני: כמו שבאתם עם מס רכישה, כמו שבאתם עם דברים אחרים של הארכת הוראת השעה.

משה גפני: תבואו ותגידו שאי-אפשר, שזה יפגע במיסים וישקרו.

משה גפני: אם הכנסת תמשיך אנחנו את החוק הזה נעביר ויהי מה.

משה גפני: אני מעדיף שתבואו עם פתרון.

עודד פורר: אדוני, אני רוצה להסב את תשומת לב הוועדה לעוד נושא אחד שלא דיברו עליו פה.

עודד פורר: סעיף 16 לתקנות ההסדרים במשק המדינה אומר: "זכאי להנחה שלא פרע במלואה את יתרת הארנונה שהוטלה על הנכס בשנת הכספים עד יום 31.12 של אותה שנה, תהיה ההנחה בטלה מאותו יום ותתווסף ליתרת הארנונה.

עודד פורר: ממה נפשך?

עודד פורר: מדינת ישראל מעכבת את היכולת שלהם לקבל את ההנחה שמגיעה להם.

עודד פורר: אחר-כך הם יקבלו את המכתב מרשות המיסים, מאמיר דהן, בינואר.

עודד פורר: את ההנחה הם לא קיבלו, הם לא שילמו את הארנונה ואז יגידו לו שהוא לא זכאי להנחה כי לא היה לו פטור.

עודד פורר: הם מייצרים פה מעגל קסמים שהעסקים כל היום עסוקים בלהסתובב.

משה גפני: אתה מדבר על תקנות שמשרד הפנים צריך לשנות אותן.

משה גפני: זה לא חוק.

בצלאל סמוטריץ': צריך בהצעת החוק שהוועדה תכין לכלול גם את זה.

מיקי לוי: סעיף 16.

מיקי לוי: רציתי להפנות את תשומת ליבה של שיר, בהמשך למה שנאמר לגבי סעיף 16.

מיקי לוי: לא יכול להיות שנוצרה בעיה מכל סיבה שהיא שנפתרה והוא לא קיבל את האישורים המתאימים, יבוא להגיש ב-1.1.

מיקי לוי: ואז יגידו לו אתה יום אחרי, אתה לא מקבל את הפטור.

מיקי לוי: לכן כמו שאמר עודד, יש לתקן את סעיף 16.

משה גפני: צריך להתייחס לזה.

משה גפני: אמרתי את זה.

משה גפני: זה משרד הפנים יכול לתקן כי מדובר בתקנות והוא לא צריך את החקיקה.

משה גפני: אבל ביקשתי ממנה את מה שאמרתם, שתתייחס בחקיקה למה שאמרתם.

ינון אזולאי: יש עוד דבר שצריך להתייחס אליו בחקיקה.

ינון אזולאי: לא צריך להתנות את זה בפיצוי.

ינון אזולאי: עצם זה שיש לו תיק ברשות המיסים הוא יכול.

ינון אזולאי: למה?

ינון אזולאי: כי הם מתנים את זה.

ינון אזולאי: אמרתי בהתחלה שיש בעלי אולמות שהם סגורים בצו הממשלה.

ינון אזולאי: יש עמותות שיש להם פעילות של חסד והם לא מקבלים את ההנחה.

ינון אזולאי: הם גם משלמים שכירות, גם משלמים ארנונה ולא מקבלים פיצוי מהמדינה.

ינון אזולאי: לכן זה צריך להיות שרק מה שסגור בצו של המדינה, בלי שום התניה אם הוא מקבל פיצוי או לא, שלא תהיה ארנונה.

ינון אזולאי: את זה אפשר לשנות גם בלי החוק.

משה גפני: שיר, אני מבקש כמה שיותר מהר להכין את החקיקה בעניין הזה.

משה גפני: אין לנו פרטנרים במשרד האוצר.

משה גפני: יהיה לנו את הפרטנרים האלה ברגע שהם יישבו פה ויתחילו לשכנע אותי ואת החברים ואת הייעוץ המשפטי, להגיד שזה יפגע ויהרוס את מערכת המס.

בצלאל סמוטריץ': מה עם ניתוק הזיקה בין הארנונה לבין המענק?

משה גפני: רועי, אתה יכול במשפט כי אני סיימתי?

בצלאל סמוטריץ': מה עם ניתוק הזיקה בין הפטור מארנונה לבין המענק.

בצלאל סמוטריץ': כל מי שהממשלה הטילה עליו מגבלות אז הוא מקבל את הפטור מארנונה גם אם הוא לא זכאי למענק.

בצלאל סמוטריץ': מה שייפר את הזיקה על פניו זה הנחיות של משרד הפנים.

בצלאל סמוטריץ': זה לא חוק ולא כלום.

ינון אזולאי: הרב גפני, יש לי הצעה פרקטית בשביל לסיים את העניין הזה.

ינון אזולאי: בעצם בצלאל ואני אומרים אותו דבר.

ינון אזולאי: הבעיה שעושים זיקה למי שמקבל פיצוי.

ינון אזולאי: יש פה נציג של משרד הפנים, נציג של משרד האוצר ומשרד הכלכלה.

ינון אזולאי: צריך לשמוע משלושתם שיגידו אם יש להם התנגדות או לא.

ינון אזולאי: אם אין להם התנגדות, מעבירים מסמך של תיקון של כל זה בין שלושתם.

ינון אזולאי: הם יכולים לקבל במקום בלי חקיקה ובלי כלום.

ינון אזולאי: רק שיגידו כל אחד את העמדה שלו, פנים, אוצר וכלכלה.

ינון אזולאי: אלה שלושת המשרדים שנוגעים בדבר.

ינון אזולאי: זה בלי חוק.

מיקי לוי: אין ספק שצריך לתקן את העוול הזה.

מיקי לוי: זה לא יעבור בשלום, אין ספק.

משה גפני: אתם באוצר מקבלים את מה שהם אומרים, שאין זיקה בין קבלת המענק לבין הפטור מארנונה?

הראל שליסל: צריך ללמוד.

בצלאל סמוטריץ': אתה בדצמבר.

בצלאל סמוטריץ': אתה 10 חודשים בבית ספר.

בצלאל סמוטריץ': מה יש לך ללמוד?

עודד פורר: תגיד, בית הספר שאתם לומדים בו משלם ארנונה?

בצלאל סמוטריץ': ידעתם שיש דיון, הייתם צריכים ללמוד.

בצלאל סמוטריץ': אנחנו מעלים את זה בפניכם כבר חודשים.

בצלאל סמוטריץ': העסקים קורסים, אין לכם מה ללמוד.

בצלאל סמוטריץ': זה לא לעניין.

משה גפני: בעקבות יום לימודים ארוך של משרד האוצר, אני מבקש מהלשכה המשפטית אצלנו להכין מהר את החוק, לנתק את הזיקה.

הראל שליסל: תגדיר עסקים - - -

משה גפני: אתם בינתיים תלמדו.

בצלאל סמוטריץ': אם אתם לא תמצאו פתרונות זה יעלה לכם פי חמש.

בצלאל סמוטריץ': אנחנו ניתן פתרון מרחיב ויקבל מה שלא צריך לקבל.

בצלאל סמוטריץ': אם אתם לא מסוגלים ליצור מצב שמי שצריך לקבל יקבל, אנחנו ניצור מצב שגם מי שלא צריך לקבל יקבל, העיקר שמי שצריך יקבל.

משה גפני: בצלאל, מספיק כבר.

משה גפני: באמת, אתה מתבזה.

משה גפני: מי שהיה שר בממשלה מתווכח עם הפקיד באגף התקציבים כשהוא אומר לך שהוא הולך ללמוד?

משה גפני: אני מבקש שחרור מחובת הנחה.

משה גפני: אני מבקש את החוק הזה אחרי שנחתים את כל חברי הוועדה.

יוסי עדס: אני מהסוכנות לעסקים קטנים ובינוניים.

יוסי עדס: כבוד היושב-ראש, אני מבקש להתייחס לנושא של הזיקה.

יוסי עדס: המנגנון של הזיקה למענק הוא מטיב דווקא עם העסקים כיוון שגם מי שלא נפגע במאה אחוז והיה סגור, הוא יהיה זכאי למענק.

יוסי עדס: כאן, גם מי שגם חלק מהתקופה פתוח, עם תחילת ההקלות הוא נפתח, התחיל לפעול ועדיין היתה לו פגיעה באותה תקופה - - -

בצלאל סמוטריץ': גם וגם.

בצלאל סמוטריץ': מי שזכאי למענק יקבל הנחה.

בצלאל סמוטריץ': אבל גם מי שלא זכאי יקבל את הפטור מארנונה אם הוא לא עובד.

יוסי עדס: הדרך היותר נכונה היא יותר מכילה, היא יותר כוללת ונותנת ליותר עסקים את האפשרות להיכנס להנחה בארנונה כיוון שזה על-פי הפגיעה ולא רק אם הוא היה סגור.

בצלאל סמוטריץ': אבל זה לא במקום.

משה גפני: בצלאל, יש גבול לדבר הזה.

משה גפני: עם כל הכבוד, אנחנו לא סומכים על הממשלה בעניין הזה בכלל.

משה גפני: המציאות היא שאנחנו מדברים על זה חודשים ארוכים.

משה גפני: שמנו את זה על סדר היום והממשלה היתה צריכה לדעת ולא לבוא לכאן ולהתחיל לעשות לנו כל מיני פלפולי סרק שהולכים ללמוד.

משה גפני: אין פתרון.

משה גפני: אנחנו נעשה את מה שביכולתנו.

משה גפני: אנחנו נעשה חקיקה, אנחנו נבקש שחרור מחובת הנחה.

משה גפני: נביא את זה מהר.

משה גפני: אתה גם תוזמן להגיד שיש חלק שהבעיה שלהם נפתרת ולא צריך עליהם את החוק.

משה גפני: אנחנו נעשה את מה שצריך לעשות.

משה גפני: את מה שהממשלה היתה צריכה ללמוד, צריך לתת לתלמידי ישיבות ולא למשרד האוצר.

קטי קטרין שטרית: אדוני היושב-ראש, אתה שם לב שכל הזמן הם מבקשים זמן.

קטי קטרין שטרית: אבל הזמן הזה הוא קריטי לבעלי האולמות, הם לא יכולים לחכות.

רועי כהן: הייתי ברשות המיסים.

רועי כהן: מדובר בכמה אלפי עסקים שהם יודעים את הבעיה ויודעים שברגעים אלה הם לא מקבלים מענה ממדינת ישראל.

רועי כהן: הם לא יודעים למצוא את הפתרון המערכתי הלוגיסטי איך לפצות את אותם אנשים.

רועי כהן: זה נמצא בתוך הכסף, אדוני היושב-ראש.

רועי כהן: בתוך הפול של המיליארדים שהם הקצו לטובת המענק הפעימה זה נמצא שם.

רועי כהן: זה לא כסף חדש, זה לא שיכנסו כאן אנשים שבעצם יחרגו מהמכסה של התקציב.

רועי כהן: לכן אין שום סיבה אלא לעזור לאנשים האלה.

רועי כהן: עצם זה שהם אומרים שיש להם בעיה לוגיסטית ובעיה מערכתית זה אומר שהאנשים האלה כרגע מופקרים לגורלם.

רועי כהן: זה לא יכול להיות שבמדינת ישראל יתנו מענה שרשות המיסים לא יודעים לתת מענה לאותם אנשים כאשר הם יודעים שהיתה להם ירידה של 80% ו-100%.

רועי כהן: הם יודעים שמגיע להם ובגלל איזו בעיה טיפולית הם לא מקבלים.

רועי כהן: זה נמצא בתוך הכסף.

רועי כהן: תפסיקו להתעלל בעסקים הקטנים במדינת ישראל, תפסיקו.

רועי כהן: יש כסף, הקצתם, תתנו את זה לאנשים כדי שישרדו.

משה גפני: היות ומדובר בדיון מהיר, אני מבקש להניח על שולחן הכנסת: ועדת הכספים מביעה זעם ומורת רוח מהתנהגות משרד האוצר בנושא של העסקים החדשים, לאחר שזה עלה פעמים רבות בדיון בוועדה.

משה גפני: זה הובא לכאן לדיון מהיר שאישרה נשיאות הכנסת ולא קיבלנו תשובה וחצי תשובה על כל הנושא הזה שמשאיר פלח אוכלוסייה בחברה הישראלית מבלי שיש מענה כלשהו, לא במענק, לא בארנונה, לא באגרות ולא בדבר וחצי דבר.

משה גפני: לכן ועדת הכספים החליטה להניח במהירות הצעת חוק שתפתור את הבעיה הזאת, תבקש שחרור מחובת הנחה ותביא את זה לאישור.

משה גפני: תודה רבה.

משה גפני: הישיבה נעולה.